《魏景初帐边构铜歌酬张文麓孝廉》
清代·冯云鹏

余阅《金石记》，两记广构铜。此名边构尤罕见，赤金幻作朱此红。

尚方密镂景初字，三十二言真魏隶。蜀帝取销寒俭甚，何不当年取大器。

幸此未铸五铢钱，入土出土苔花鲜。流苏灰灭朱竿坠，消沈儿女英雄泪。

张君获此费搜寻，贻我绝胜千黄金。入手才盈握，可作花金屋。

对此如对素心人，宜供幽兰与幽鞠。砖偕宝鼎传，碑共黄初古。

漫夸樊榭咏西畴，我有奇珍得东鲁。

作者简介：冯云鹏，字晏海，江苏通州人。有《扫红亭诗集》。